Steen Gade (SF), 2014-05-06:
Som de andre ordførere har fremført, er det jo en gennemførelse af anbefalingerne fra Elreguleringsudvalget.
Og skiftet fra forsyningspligt til leveringspligt og en udskydelse af engrosmodellen gør jo så, at vi mere eller mindre på en gang får en meget stor omlægning af hele systemet.
Det får mig i hvert fald til først at sige, at vi – det er selvfølgelig først og fremmest regeringen, men også Folketinget som helhed – nok har en rimelig stor oplysningsopgave i forhold til borgerne, når man går over til et grundlæggende andet system og en anden måde at tænke på i forhold til at være elforbruger.
Vi støtter grundlæggende omlægningen og vil i udvalgsarbejdet fokusere på det samspil, der er mellem forskellige typer beskyttelse, som vi nu er nødt til bygge ind, fordi vi går over til leveringspligt og ikke har forsyningspligt.
Det er jo grundlæggende en forbrugerbeskyttelse, det handler om, og så handler det om, at vi hjælper forbrugerne til at kunne vælge fornuftigt, altså vælge, lige præcis som de selv vil.
Jeg vil selv under udvalgsarbejdet være optaget af at finde ud af, om regeringen har gjort det her arbejde godt nok, når det gælder forbrugerbeskyttelse, hvor jeg synes der er rigtig mange gode takter.
Så det er ikke sådan, fordi jeg har fundet så mange ting, som jeg er kritisk over for, men jeg tror bare, at det vil være vigtigt, at vi bruger tid på det i udvalget, så det ligger helt klart.
En af de ting, som jeg har hæftet mig ved, er dårlige betalere.
Det er der selvfølgelig nogle svar på i forslaget her, men det vil jeg godt kigge lidt på, for det bliver jo formodninger og forhåndsvurderinger.
Det vil jeg i hvert fald kigge grundigt efter i sømmene.
I forlængelse af det mener jeg også, at det virkelig er godt, som andre ordførere har sagt, at man ikke skal have forhåndsbetaling.
Det er fornuftigt i forhold til folk, der har dårlig økonomi.
Man skal i stedet have sikkerhedsstillelse, når man f.eks. skifter leverandør.
Men jeg synes altså, at en sikkerhedsstillelse på op til 5 måneder forekommer mig meget lang, hvis det er folk, der har dårlig økonomi, og som selvfølgelig skal have leveret strøm, men som i øvrigt har et system, der er o.k., og en måde at fungere på, der er o.k. Så jeg vil kigge de to ting rimelig godt igennem.
Så kommer det med priskontrol og sikrer, at der bliver konkurrence på markedet.
Vi skal alle sammen som elforbrugere til for alvor at se på at vælge vores elleverandør.
Portalen er vigtig.
Jeg synes også, det er vigtigt i hvert fald at kigge igennem i udvalget, om vi får lagt den rigtige ramme om portalen, sådan at det hele bliver gennemskueligt, også når man leverer flere samlede løsninger.
Jeg ved godt, at man som forbruger af mobiltelefoner i princippet kan finde ud af, hvad der er billigst, men jeg vil også tilstå – og jeg tror ikke, jeg er den eneste, som synes det – at det er ret svært at gennemskue.
Vi må gøre os umage for, at det bliver gennemskueligt, så folk ikke bliver snydt.
Jeg tror, det var Dansk Folkepartis ordfører, der var inde på samme problemstilling.
Man kan vel sige, at vi allerede pr. 1. oktober i år jo vil komme i en situation, hvor den prisbeskyttelse, som har eksisteret, bliver ophævet.
Det vil så sige, at forbrugeren er i den situation, at det selskab, man får sin strøm fra i dag, kan forhøje prisen.
Jeg har læst mig til, at reglerne er sådan, at man skal give 3 måneders varsel, hvis det er en større forøgelse af elregningen, men jeg vil da godt benytte lejligheden til at sige her, at jeg synes, det ville være lidt umage, hvis selskaberne benytter lejligheden til at øge deres betaling.
Vi må så gøre det, at vi er med til at fortælle forbrugerne og borgerne i Danmark, at det her kan man sådan set beslutte ved at sige sin leverandør op.